b'\n_START_ARTICLE_\nTorsten Hesselbjerg\n_START_SECTION_\nKritik og sager i offentligheden\n_START_PARAGRAPH_\nTorsten Hesselbjergs tjenestebil blev i maj 2006 filmet af en trafikant p\xc3\xa5 motorvejen mellem Sor\xc3\xb8 og Ringsted. Optagelsen viste angiveligt, at Hesselbjergs bil blev f\xc3\xb8rt med en hastighed, der v\xc3\xa6sentligt oversteg det tilladte. Optagelsen blev sendt til Ekstra Bladet, der offentliggjorde denne den 3. maj 2006. If\xc3\xb8lge Ekstra Bladets beregninger dokumenterede optagelsen, at bilen var blevet f\xc3\xb8rt med en gennemsnitshastighed p\xc3\xa5 170\xc2\xa0km/t over den m\xc3\xa5lte str\xc3\xa6kning. Udover det opsigtsv\xc3\xa6kkende i, at landets Rigspolitichef var blevet filmet under de givne omst\xc3\xa6ndigheder, p\xc3\xa5kaldte sagen sig endvidere betydelig interesse som f\xc3\xb8lge af, at politiet i f\xc3\xb8rste omgang afviste at efterforske sagen under henvisning til, at videoen kunne v\xc3\xa6re forfalsket, hvorimod politiet anvendte betydelige ressourcer p\xc3\xa5 at efterforske, hvem der havde fulgt efter bilen og foretaget optagelsen, da politiet hurtigt slog fast, at den optagende billist havde foretaget hastighedsoverskridelser. Om f\xc3\xb8reren af Hesselbjergs k\xc3\xb8ret\xc3\xb8j konkluderede Rigspolitiets f\xc3\xa6rdselsafdeling hurtigt, at k\xc3\xb8rslen var sket med en gennemsnitshastighed p\xc3\xa5 147,78\xc2\xa0km/t p\xc3\xa5 (en del af) str\xc3\xa6kningen, men Statsadvokaturen meddelte kort tid efter h\xc3\xa6ndelsen, at der ikke ville blive rejst tiltale mod chauff\xc3\xb8ren i Hesselbjergs tjenestebil. I i juli m\xc3\xa5ned 2006 blev originaloptagelsen imidlertid overleveret til politiet, hvorefter politiet genoptog efterforskningen. Efter en langstrakt efterforskning p\xc3\xa5 mere end et halvt \xc3\xa5r, opgav anklagemyndigheden dog at rejse tiltale mod Hesselbjergs chauff\xc3\xb8r under henvisning til bevisets stilling. Det lykkedes imidlertid politiet at finde frem til den person, der ejede den bil, der havde k\xc3\xb8rt efter Hesselbjerg under optagelsen, og som politiet \xc3\xb8nskede at sigte for f\xc3\xa6rdselslovovertr\xc3\xa6delser. Ejeren n\xc3\xa6gtede imidlertid at oplyse, hvem der havde f\xc3\xb8rt bilen p\xc3\xa5 optagelsestidspunktet, hvorefter ejeren fik en b\xc3\xb8de for at n\xc3\xa6gte at oplyse dette. Sagen endte s\xc3\xa5ledes med, at Hesselbjerg og dennes chauff\xc3\xb8r slap for tiltale, hvorimod anmelderen af hastighedsoverskridelsen modtog en b\xc3\xb8de. _NEWLINE_Sagen, og den betydelige medieinteresse, sled en del p\xc3\xa5 Hesselbjergs offentlige image._NEWLINE_Hesselbjergs offentlige image led yderligere et kn\xc3\xa6k, da gratisavisen 24timer i oktober m\xc3\xa5ned 2008 afsl\xc3\xb8rede, at Hesselbjerg i tilknytning til en tjenesterejse havde holdt nogle dages ferie i Rio de Janeiro, og \xe2\x80\x93 i strid med reglerne om rejsegodtg\xc3\xb8relse \xe2\x80\x93 havde ladet skatteyderne betale for ogs\xc3\xa5 den private del af opholdet. Hesselbjerg afviste i f\xc3\xb8rste omgang kritikken, men efter en betydelig presseomtale besluttede Hesselbjerg sig imidlertid for at tilbagebetale de h\xc3\xa6vede bel\xc3\xb8b. 24timer kunne imidlertid kort tid efter afsl\xc3\xb8re, at der var rod i rejseafregningerne i 4 ud af 5 andre tjenesterejser, hvilket fik Hesselbjerg til at love at tilbagebetale bel\xc3\xb8b h\xc3\xa6vet i strid med reglerne. Sagen fik betydelig bev\xc3\xa5genhed ogs\xc3\xa5 blandt de politiske partier, og Rigsrevisionen blev instrueret om at iv\xc3\xa6rks\xc3\xa6tte en unders\xc3\xb8gelse af Hesselbjergs rejsebilag. _NEWLINE_Sidel\xc3\xb8bende med sagen om rejsebilagene havde der i offentligheden v\xc3\xa6ret en omfattende debat om kvaliteten i implementeringen af den af Folketinget vedtagne politireform, og der var i den forbindelse rejst kritik af Hesselsbjergs ledelse, ligesom det havde vakt forbl\xc3\xb8ffelse, da Hesselbjerg i us\xc3\xa6dvanlig h\xc3\xa5rde vendinger angreb personerne bag en kritisk rapport fra Copenhagen Business School. Kritikken kulminerede, da justitsministeren den 11. december 2008 valgte at afskedige Hesselbjerg._NEWLINE_Efter opsigelsen offentliggjorde Rigsrevisionen den 22. januar 2009, at Hesselbjerg i flere tilf\xc3\xa6lde havde foretaget "v\xc3\xa6sentlige overskridelser af hoteldispositionsbel\xc3\xb8bet, uden at der foreligger begrundelse herfor", hvilket Rigsrevisionen ikke fandt helt tilfredsstillende. Rigsrevisionen konkluderede dog ogs\xc3\xa5, at "rigspolitichefen i al v\xc3\xa6sentlighed f\xc3\xb8lger tjenesterejsereglerne, men at der ... er konstateret tilsvarende dokumentationsm\xc3\xa6ssige svagheder".'